**UPUTE ZA PRIJAVITELJE**

**JAVNI NATJEČAJ**

**za dodjelu potpora za redovno poslovanje, edukaciju i gospodarske manifestacije**

**iz područja poljoprivrede, ruralnog razvitka i šumarstva**

**u Zagrebačkoj županiji u 2022. godini**

1. **Ciljevi i prioriteti programa kojima projekt mora doprinijeti**

Sredstva potpore namijenjena su provedbi aktivnosti i projekata iz područja poljoprivrede, ruralnog razvitka i šumarstva koje trebaju doprinijeti razvitku sela i ruralnog prostora.

Postavljeni ciljevi ostvaruju se kroz unapređenje povezivanja i udruživanja poljoprivrednih proizvođača, podizanje razine znanja u poljoprivredi radi intenziviranja razvoja i povećanja konkurentnosti, poboljšanje uvjeta za proizvodnju i poslovanje u ruralnom prostoru, razvoj prepoznatljivih oblika selektivnog turizma, jačanje prepoznatljivosti tradicijskih vrijednosti, organiziranje i provedbu gospodarskih manifestacija koje moraju biti od značaja za Zagrebačku županiju i trebaju doprinijeti oživljavanju seoskog prostora, zadržavanju stanovništva na tom prostoru i povećanju prepoznatljivosti područja i proizvoda.

1. **Prihvatljivi prijavitelji**

**Mjera I.A., I.B. i I.C.:**

* zadruge poljoprivrednih proizvođača koje imaju sjedište na području Zagrebačke županije,
* proizvođačke organizacije koje imaju sjedište na području Zagrebačke županije.

**Mjera II.:**

1. jedinice lokalne samouprave s područja Zagrebačke županije, koji su na području Zagrebačke županije organizatori gospodarske manifestacije.
2. **Prihvatljivi i neprihvatljivi troškovi**

**Mjera I.A.**

Prihvatljivi troškovi: režija (najam prostora, struja, voda, grijanje, telefon…), knjigovodstvenog servisa, poštarine, biljega, nabave računalne uredske opreme, predavača, grupnog organiziranog prijevoza, kotizacije za sajam/izložbu, najma i uređenja izložbeno-prodajnog prostora, nabave i izrade materijala koji se koriste u promotivne svrhe.

Neprihvatljivi troškovi: reprezentacije.

**Mjera I.B.**

Prihvatljivi troškovi: predavača, najma prostora i opreme za provedbu edukacije, izrada edukativnog materijala, organiziranog prijevoza za stručno putovanje ili posjet sajmu.

Neprihvatljivi troškovi: putni troškovi – loko vožnje, smještaja, poštarine, telefona, reprezentacije.

**Mjera I.C./Mjera II.**

Prihvatljivi troškovi: najma prostora i opreme, dizajna, izrade i tiska promotivnog materijala, oglašavanja, stručnih komisija/službi, osiguranja, voditelja, izvođača, ostali troškovi vezani uz provedbu organizacije manifestacije.

Neprihvatljivi troškovi: putni troškovi – loko vožnje, smještaja, poštarine, telefona, poklona, reprezentacije osim u svrhu promocije.

1. **Maksimalna visina iznosa potpore po korisniku**

Najviši iznos pojedinačne novčane potpore za tekuću godinu po jednom korisniku iznosi:

1. za Mjeru I.A. do 10.000,00 kuna godišnje,
2. za Mjeru I.B. do 30.000,00 kuna za organizirane edukacije tijekom cijele godine,
3. za Mjeru I.C. do 30.000,00 kuna po organiziranoj manifestaciji,
4. za Mjeru II. do 45.000,00 kuna po organiziranoj manifestaciji za jedinice lokalne samouprave (gradovi i općine s područja Zagrebačke županije) ovisno o indeksu razvijenosti jedinica lokalne samouprave na način kako slijedi:

* jedinice lokalne samouprave III. i IV. skupine do 100% iznosa vrijednosti projekta,
* jedinice lokalne samouprave V. i VI. skupine do 80% iznosa vrijednosti projekta,
* jedinice lokalne samouprave VII. i VIII. skupine do 60% iznosa vrijednosti projekta.

Najviši ukupni godišnji iznos novčane potpore za tekuću godinu koju jedan korisnik može ostvariti na temelju ovog Javnog natječaja iznosi do 60.000,00 kuna za zadruge i proizvođačke organizacije, odnosno 45.000,00 kuna za jedinice lokalne samouprave.

Za sve potpore prava i obveze korisnika utvrđuju se ugovorom.

1. **Ostali izvori financiranja projekta**

Korisnici nemaju pravo ostvariti za predloženi program ili projekt financijska sredstva iz javnih izvora (proračun Zagrebačke županije ili neki drugi javni izvor) u iznosu većem od procijenjene vrijednosti cijelog programa ili projekta, kada je u pitanju ista aktivnost, koja se provodi na istom području, u isto vrijeme i za iste korisnike.

Korisnici potpore imaju pravo ostvariti potporu za isti projekt prijavom na natječaj samo kod jednog upravnog odjela Županije.

Računi kojima se dokazuje namjensko korištenje potpore ne smiju se koristiti za pravdanje drugih potpora koje dodjeljuju ostali davatelji javnih sredstava.

1. **Obveze prijavitelja**

Prijavitelji su u obavezi postupati sukladno tekstu Javnog natječaja i ovim uputama. Sva dokumentacija nalazi se na web stranici Zagrebačke županije.

Prijava izrađena suprotno tekstu Javnog natječaja i ovim uputama smatrat će se neprihvatljivom i kao takva odbiti.

KLASA: 320-01/22-03/03

URBROJ: 238-08-02/5-22-05

Zagreb, 28. ožujka 2022.